Rutendorp

Rutendorp () is en Dörp in de Gemeen Grasbarg in’n Landkreis Oosterholt, Neddersassen. To Rutendorp höört ok de Oortsdelen Rutenbarg (in’n Süden) un Nee-Rutendorp (in’n Noorden) mit to.

 Geografie 

De Oort liggt in dat Korte Moor, wat en Utlöper von dat Düvelsmoor is. An’n Süüdrand von’n Oort in Rutenbarg flütt de Noordarm von de Wümm langs. Dat Water ut dat Rebee von Rutendorp warrt över’n Rutendorper Schippgraven na de Wümm hen afföhrt.

De Naveröörd sünd Meinershusen un Middelsmoor in’n Noorden, Huxfeld un Smalenbeek in’n Noordoosten, Hu’e un Quelkhoorn in’n Süüdoosten, Ebbensiek in’n Süüdwesten, Wienkoopsmoor un Seebargen in’n Westen un Dannenbarg in’n Noordwesten.

 Historie 

Rutendorp is 1762 von’n Moorkommissar Jürgen Christian Findörp as Moorkolonie grünnt worrn. Dat is en Stratendörp. De Oort harr groff de Form von en Ruut, dor von de Naam.

 Verwaltungsgeschicht 

In de Franzosentied von 1810 bet 1814 hett de Oort to de Mairie Hu’e in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to de Moorvaagdie Grasdörp in dat Amt Otterbarg tohöört un is denn in dat Amt Leendaal wesselt. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

De Oort is an’n 1. März 1974 mit de Gemeenreform in Neddersassen Deel von de Gemeen Grasbarg worrn.

 Inwahnertall 

 Religion 

Rutendorp is evangeelsch-luthersch präägt un höört to dat Kaspel von de Findörp-Kark in Grasbarg.

För de Kathoolschen is de Goden-Hirt-Kark in Leendaal tostännig, de 1961 grünnt worrn is un siet 1. September 2012 to de Karkengemeen von de Hillige-Familie-Kark in Oosterholt-Scharmbeek höört. In Weyerbarg gifft dat tosätzlich noch de Maria-Freden-Kapell von 1975.

 Wapen 

Dat Wapen von Rutendorp is baven blau un wiest ünnen dör en sülvern Spoor deelt op swarten Grund en gollen Ruut. In de Ruut is en sülvern Törfkahn to sehn.

De swarte Grund steiht för dat Moor un dat Blau för den Heven över dat Moor. De Ruut is Sinnbild för den Naam von dat Dörp. De Törfkahn steiht för de Törfschipperee, de fröher den gröttsten Deel von dat Inkamen utmaakt hett.

Utklamüsert hett dat Wapen Horst Scheffler ut Weyerbarg. De Regerungspräsident von Stood hett dat an’n 10. Mai 1968 genehmigt.

 Kultur 

In Rutendorp steiht en Denkmaal för de Fullenen ut de twee Weltkrieg’. Dat is 1953 anleggt worrn.

 Verenen 

Rutendorp hett en egene freewillige Füürwehr. De Heimatvereen Rutendorp is an’n 8. März 1953 grünnt worrn.

De VfR Seebargen-Rutendörp is 1958 grünnt worrn un is besünners in’n Floorball en in ganz Düütschland ansehn Vereen. In verscheden Sppelgemeenschoppen mit annere Vereens hebbt se dor ok in de eerste un twete Bundsliga mitspeelt.

 Brüük 

Elk Johr an’n Sünndag na Pingsten warrt dat Missionsfest fiert. To Pingsten sülvs warrt Maibööm opstellt.http://www.heimatverein-rautendorf.de/brauchtum/

 Weertschop un Infrastruktur 

 Verkehr 

Dör Rutenbarg löppt de Landsstraat 154, de in’n Noordwesten na Leendaal geiht un in’n Süüdoosten na Otterbarg. Rutendorp un Nee-Rutendorp doot an Straten liggen, de en Stück na Noorden groff parallel to de Landsstraat loopt. Över de Meinershuser Straat, de Middelsmörer Straat un de Huxfeller Straat sünd disse beiden Straten mit de L 154 verbunnen. Na Noorden doot de dree Straten na Meinershusen, Middelsmoor un Huxfeld wiederlopen.

De nächsten Autobahnen sünd de Autobahn 27 un de Autobahn 1. De Opfohrt 19 Horn-Leh (an de Leendaler Heerstraat) op de A 27 un de Opfohrten 52 Eiten (an de L 167) un 50 Stuckenbossel (an de L 168) doot all so bi 14 Kilometer wied weg liggen.

De nächste Bahnhoff is so bi teihn Kilometer wied weg in’n Süden de Bahnhoff Sao’ern an de Bahnlien Hamborg–Bremen. Op de Bahnlien Bremen–Tarms hett dat von 1900 bet 1956 Personenverkehr geven. De Bahnhoff Falkenbarg weer in düsse Tied söss Kilometer in’n Noordwesten.

 Scholen 

De Oort harr mit de Grundschool Rutendorp en egen Grundschool. De School müss 2013 dichtmaken, von wegen dat de Schölertall to lütt weer. Nu gaht de Kinner op de Grundschool Grasbarg.

 Literatur 

  Karl Klausing: Chronik Rautendorf 1762–1989. Bilder und Geschichten eines Moordorfes. 1989
 Karl Klausing: Chronik Rautendorf. Band II. 1762–2003. Bilder und Geschichten eines Moordorfes. 2003

 Footnoten 

 Weblenken 

 Websteed von’n Heimatvereen Rutendorp (hoochdüütsch)

Kategorie:Oort
Kategorie:Landkreis Oosterholt